Alegerile europarlamentare 2019 au fost un moment de adevărată revoluție a românilor, care s-au prezentat la vot în număr record. 49,02% a fost prezența finală la urne, adică nu mai puțin de 8.954.959 din cei 18.267.732 de cetățeni români înscriși pe listele permanente și speciale. Ca să facem o comparație, la alegerile parlamentare de la finalul anului 2016, prezența la vot a fost de doar 39.5%.

Românii au dat un vot de „amendă”, sancționând cu ștampila, în mod simbolic, asaltul la adresa justiției din ultimii ani, iar asta se reflectă și în rezultatele finale ale alegerilor europarlamentare din 2019. PSD a obținut cel mai mic scor istoric în 26 mai, iar recent formata Alianță 2020 USR-PLUS a sărit de 20%, un rezultat la care nu se așteptau nici cei mai optimiști dintre liderii coaliției.

ACTUALIZARE 3 IUNIE 2019. Biroul Electoral Central a anunțat rezultatele finale oficiale ale alegerilor eurparlamentare din 26 mai și numărul de mandate pe care le obține fiecare formațiune politică.

Astfel, PNL are 10 mandate de europarlamentar, PSD - 9 mandate, Alianța 2020 USR-PLUS-8 mandate, iar ProRomânia, PMP, și UDMR, câte două mandate, a anunțat Marian Muhuleț, purtătorul de cuvânt al BEC, într-o conferință de presă.Rezultate finale alegeri europarlamentare 2019.

Rezultate finale alegeri europarlamentare 2019

Rezultatele finale ale alegerilor europarlamentare 2019 arată că PNL este câștigătorul detașat, cu 27 la sută din voturi.

Pe locul al doilea este PSD, cu 22,5 la sută din voturi, urmat foarte aproape de Alianța 2020 USR-PLUS, care are 22,4 la sută din voturi. Practic, 13.000 de voturi au făcut diferența între PSD și USR-PLUS, iar specialiștii sunt de părere că dacă n-ar fi fost o proastă organizare a votului în diaspora și toți românii care doreau ar fi putut să voteze, USR-PLUS ar fi avut un procentaj mult îmbunătățit.

Pe locul al patrulea este partidul lui Victor Ponta, Pro România, cu 6,6 la sută din voturi, iar pe locul al cincilea este PMP, partid fondat de fostul președinte Traian Băsescu, cu 5,7 la sută.

Singurul partid care mai trece pragul de eligibilitate este UDMR, cu 5,4 la sută din voturi.

Partidul lui Călin Popescu Tăriceanu, ALDE, partenerul de guvernare al PSD, este sub acest prag, având doar 4 la sută din voturi.

Ceilalți competitori, adică încă patru partide și trei independenți, au cumulat împreună 6,1 la sută din voturi.

1. PNL - 27%

2. PSD - 22,5%

3. USR-PLUS - 22,4%

4. PRO România - 6,6%

5. PMP - 5,7%

6. UDMR - 5,4%

7. Alții - 6,1%.

Urmăriți mai jos o discuție cu sociologul Sebastian Lăzăroiu, fost consilier prezidențial, pe marginea acestor rezultate și a consecințelor pe care le pot aduce:

(VIDEO. Jurnalul de Seară. Partea I a discuției cu sociologul Sebastian Lăzăroiu)

(VIDEO. Jurnalul de Seară. Parta a II-a a discuției cu sociologul Sebastian Lăzăroiu)

Ultimele rezultate parţiale oficiale ale alegerilor europarlamentare, publicate de BEC

Biroul Electoral Central publica, marți seară, la ora 20.00, ultimele rezultate parțiale oficiale ale alegerilor parlamentare 2019. Ele arătau așa: PNL a obţinut 26,89% din voturi la alegerile europarlamentare, fiind urmat de PSD cu 22,89 % şi Alianţa 20202 USR PLUS cu 21,78%.

Aceste rezultate au fost publicate după numărarea a 96% din voturile exprimate în 26 mai.

Pe locurile următoare s-au situat Pro România - 6,57%, PMP - 5,75%, UDMR - 5,43% , în timp ce restul partidelor au obţinut sub 5%.